**Informatīvais ziņojums  
„Par Latvijas prezidentūru Baltijas jūras valstu padomē (BJVP)**

**no 2018. gada 1. jūlija līdz 2019. gada 30. jūnijam”**

Latvija 2018. gada 1. jūlijā uzsāks prezidentūru Baltijas jūras valstu padomē (turpmāk – BJVP), īstenojot to līdz 2019. gada 30. jūnijam. BJVP ir Baltijas jūras reģiona valstu sadarbības formāts, kurā ietilpst trīs Baltijas valstis, piecas Ziemeļvalstis, kā arī Vācija, Polija, Krievija un Eiropas Komisija. BJVP ir vispārējs starpvaldību sadarbības formāts politiskā dialoga un praktiskās sadarbības veicināšanai Baltijas jūras reģionā, kas balstās uz trim ilgtermiņa prioritātēm – reģionālā identitāte; ilgtspējīgs un plaukstošs reģions; kā arī drošs un neapdraudēts reģions. Lai sasniegtu BJVP prioritāšu mērķus, dalībvalstis īsteno kopīgus projektus klimata izmaiņu un vides aizsardzības jomās, kultūrā, izglītībā, jauniešu sadarbības stiprināšanā; efektīvas resursu izmantošanas, inovāciju un darba tirgus jomās; kā arī apvieno spēkus cīņā pret cilvēktirdzniecību un organizēto noziedzību, stiprina civilo drošību un robežu pārvaldību, cieši sadarbojas bērnu tiesību aizsardzības sfērā.

Latvija ir BJVP dalībvalsts kopš tās dibināšanas 1992. gadā, līdz šim padomē prezidējusi divas reizes: 2007.-2008. gadā un 1996.-1997. gadā. Latvija ir konstruktīvs un pamanāms BJVP dalībnieks, kas aktīvi iesaistās BJVP nozaru darba grupās un sadarbības projektos. Ar labiem panākumiem Latvijas iekšlietu nozares pārstāvji līdz 2018. gada beigām īsteno prezidentūru BJVP darba grupā cīņai pret organizēto noziedzību. Latvijas vārds atzinīgi izskanēja 2017.gada nogalē Stokholmā, kad BJVP ietvaros pirmo reizi tika pasniegtas balvas par ieguldījumu cilvēktirdzniecības mazināšanā – prestižo balvu saņēma arī Latvijas pārstāve. Kopš 2016.gada BJVP sekretariātu Stokholmā vada Latvijas pārstāve Maira Mora.

Prezidentūra BJVP Latvijai dos iespēju uzņemties vadību pār starpvaldību sadarbības koordināciju Baltijas jūras reģionā, noteikt Baltijas jūras reģiona valstu praktiskās sadarbības virzienus, sekmēt kopēju interešu un mērķu īstenošanu, kā arī nākt klajā ar jaunām iniciatīvām. Katrai prezidentūrai, tostarp arī Latvijai, ir unikāla iespēja definēt savas īpašās prioritātes, kuras tiks īstenotas prezidentūras gada ietvaros. Latvijas prezidentūra BJVP balstīsies uz līdzšinējām tradīcijām un mandātu, pēctecības nodrošināšanai ņems vērā Zviedrijas prezidentūras laikā iesāktās iniciatīvas, kā arī ievēros Latvijā līdz šim sekmīgi realizētos praktiskās sadarbības virzienus.

Vienlaikus Latvijas prezidentūras periodu iezīmēs BJVP Vīzijas grupas ziņojums, kurā BJVP dalībvalstu eksperti piedāvās rekomendācijas reģiona nākotnei pēc 2020. gada un BJVP lomai tajā. Latvijas prezidentūras uzdevums būs šo rekomendāciju izvērtēšana. Tāpat arī jāņem vērā, ka vienlaicīgi ar BJVP prezidentūru Latvija prezidēs arī Baltijas jūras reģiona kultūras mantojuma komitejā, sadarbības formātā “Vīzija unstratēģijas apkārtBaltijas jūrai (VASAB)”, BJVP cilvēktirdzniecības novēršanas un organizētās noziedzības apkarošanas darba grupās.

Latvijas prezidentūras BJVP koordinējošo lomu uzņemsies Ārlietu ministrija, kuras vadībā prezidentūras gada ietvaros tiks organizētas sešas līdz septiņas BJVP Ārlietu ministriju vecāko amatpersonu komiteju sanāksmes. BJVP vecākās amatpersonas pieņem lēmumu par BJVP darba grupu izveidošanu vai pārtraukšanu, apstiprina un/vai pagarina darba grupu mandātus. Prezidentūras darbs tiks īstenots ciešā sadarbībā ar BJVP pastāvīgo sekretariātu Stokholmā, kurš sniedz tehnisko un organizatorisko atbalstu vecāko amatpersonu komitejas priekšsēdētājam, ekspertu darba grupām, koordinē un administrē BJVP aktivitātes un finanšu plūsmu. 2018. gadā BJVP sekretariāta kopējais budžets ir 2 203 171 *euro*, no kura Latvijas kopējā iemaksa budžetā veido 96 156 *euro*.

Latvijas prezidentūras BJVP prioritātes ir izstrādātas, pamatojoties uz 2016. gada februāra Deklarāciju par Māra Kučinska vadītā Ministru kabineta iecerēto darbību, Valdības rīcības plānu, Ārlietu ministrijas 2018. gada darba plānu, Latvijas ārlietu ministra 2017. gada ikgadējo ziņojumu par paveikto un iecerēto darbību valsts ārpolitikā un Eiropas Savienības jautājumos, kā arī, konsultējoties ar nozaru ministrijām un citām valsts pārvaldes institūcijām, kas iesaistītas Baltijas jūras reģiona sadarbībā.

1. Latvijas prezidentūras BJVP prioritārie darbības virzieni

Latvija ir ieinteresēta, lai Baltijas jūras reģions turpinātu attīstīties par spēcīgu, dinamisku un konkurētspējīgu reģionu kā Eiropas, tā arī globālā mērogā. Latvijas prezidentūras BJVP mērķis ir dot pienesumu un pievienoto vērtību šo mērķu sasniegšanā, ierosinot un īstenojot reģionam nozīmīgus projektus BJVP noteikto ilgtermiņa prioritāšu ietvaros, kā arī specifiski Latvijai interesējošajās prioritārajās jomās. Tādēļ Latvijas prezidentūras BJVP ietvaros būs svarīgi koncentrēties uz tām sfērām, kurās ir sadarbības tradīcijas un iestrādes, un ar kuru palīdzību tiks sekmēta reģiona konkurētspēja un ilgtspējīga attīstība.

Ievērojot tradīciju, ka katra BJVP prezidējošā valsts izvēlas vairākus (parasti trīs līdz četrus) prioritāros darbības virzienus, Latvija savā prezidentūrā balstīsies uz sekojošiem trim prioritārajiem darbības virzieniem:

|  |  |  |
| --- | --- | --- |
| Prioritārais virziens | Prioritātes nosaukums | Atbildīgā  valsts pārvaldes institūcija |
| Saskaņotas rīcības Baltijas jūras reģionā veicināšana, saskaroties ar sabiedrības drošības apdraudējumiem.  Sadarbības stiprināšana un iesākto iniciatīvu turpināšana civilās aizsardzības jomā, cīņā pret cilvēktirdzniecību (tostarp attiecībā uz nepilngadīgajiem), organizētās noziedzības apkarošanā un robežu pārvaldībā. | “Integritāte un sabiedrības drošība” | Iekšlietu ministrija,  Valsts ugunsdzēsības un  glābšanas dienests,  Valsts robežsardze,  Valsts policija,  Labklājības ministrija |
| Reģiona ilgtspējīgas attīstības mērķu, kas izvirzīti stratēģiskajā ietvarā “Baltija 2030 Rīcības plāns – Kopīga vīzija” sekmēšana.  Uz atbildīgu patēriņu un ražošanu, aprites ekonomiku un ar to praktiski saistītiem zaļā iepirkuma aspektiem vērstas rīcībpolitikas īstenošana.  Teritoriālās attīstības jautājumu risināšana, akcentējot jautājumu par dažāda tipa pilsētu (ne tikai galvaspilsētu) viedo pārvaldību un attīstību.  Konkrētu risinājumu un vienotu pasākumu meklēšana klimata pārmaiņu ierobežošanā. | “Atbildība” | Vides aizsardzības un reģionālās attīstības ministrija |
| Reģiona kultūras nozares speciālistu dialoga veicināšana par kultūras mantojuma saglabāšanas sistēmām un kultūras mantojuma pārvaldību, visjaunāko kultūras mantojumu, kā arī mūsdienu tehnoloģiju dotajām iespējām kultūras mantojuma izzināšanā un saglabāšanā. | “Dialogs” | Kultūras ministrija,  Valsts kultūras pieminekļu aizsardzības inspekcija |

* 1. Prioritārais virziens – “Integritāte un sabiedrības drošība”

Iedzīvotājus un valsts iestādes, it īpaši tiesībaizsardzības un civilās aizsardzības dienestus, Baltijas jūras reģionā vieno kopīga atbildība – kopējas sabiedrības drošības kultūras izveidošana. Latvijas prezidentūras mērķis būs veicināt saskaņotu rīcību visā reģionā, saskaroties ar sabiedrības drošības apdraudējumiem.

Pamatojoties uz pozitīvajiem rezultātiem, kas sasniegti iepriekšējo prezidentūru laikā, un, lai veicinātu šo procesu, Latvija pievērsīsies šādiem jautājumiem:

* sadarbības uzlabošana civilās aizsardzības jomā reģionā, lai stiprinātu noturību ārkārtas situācijās un katastrofu gadījumos;
* cīņa pret cilvēku tirdzniecību, lai novērstu un mazinātu šī smagā nozieguma sekas;
* organizētās noziedzības apkarošana un robežu pārvaldības stiprināšana.

2017. gadā BJVP civilās aizsardzības ekspertu tīkls pieņēma “Kopējo nostāju par sadarbības uzlabošanu civilās aizsardzības jomā”, kas nosaka astoņas prioritātes nākamajiem gadiem. Latvijas prezidentūra sekmēs divu prioritāšu īstenošanu: kopējās sabiedrības drošības kultūras veidošana un valstu centienu apvienošana, īstenojot ANO Sendai ietvarprogrammu katastrofu riska mazināšanai. Lai to sekmētu, Latvija sadarbībā ar akadēmiskajām aprindām organizēs pirmo Baltijas jūras valstu sabiedrības drošības stiprināšanas kopienas konferenci, kuras mērķis ir veicināt lēmumu pieņēmēju tīkla attīstīšanu. Šādi pasākumi veicinās Baltijas jūras reģiona kļūšanu par drošāku visiem reģiona iedzīvotājiem.

Cilvēktirdzniecība joprojām ir aktuāls jautājums Baltijas jūras reģiona valstīs. Tās efektīva novēršana ir atkarīga no savstarpējās uzticības starp visiem sadarbības partneriem, kas iesaistīti šī nozieguma apkarošanā un savlaicīgas palīdzības sniegšanā cietušajiem. Integritāte un spēja veidot savstarpēju uzticēšanos starp visiem iesaistītajiem partneriem ir svarīgākie jautājumi, kas jāveicina kopīgiem centieniem. Ir nepieciešami turpmāki pasākumi, lai pilnveidotu izpratni par cilvēktirdzniecības upuru tiesībām, stiprinātu izmeklēšanu un kriminālvajāšanu, kā arī sekmētu cilvēktirdzniecības lietu efektīvu izskatīšanu tiesās. BJVP darba grupa cīņai pret cilvēku tirdzniecību (TF-THB) sadarbībā ar BJVP ekspertu grupu sadarbībai riska grupas bērnu jautājumos (CAR) turpinās pašvaldībās esošo institūciju, jo īpaši, plašsaziņas līdzekļu lomas stiprināšanu cilvēku tirdzniecības novēršanā un darbu pie pārrobežu starpinstitūciju sadarbības mehānisma Baltijas jūras reģionā pilnveidošanas. CAR ir īpaša pieredze par 18 gadiem jaunāku bērnu ekspluatācijas un tirdzniecības novēršanā.

Tāpat reģionālā sadarbība nepieciešama, lai apkarotu pārnacionālu noziegumu izpausmes – narkotiku un ieroču kontrabandu, nelegālo migrāciju, noziegumus pret īpašumu un noziegumus, kas apdraud ekonomiskās intereses un valsts budžeta ieņēmumus, kā arī interneta izmantošanu nelikumīgām darbībām. Latvija atbalstīs centienus, kuru mērķis ir izveidot visaptverošu mehānismu operatīvai sadarbībai starp tiesībaizsardzības iestādēm Baltijas jūras reģionā, jo īpaši, balstoties uz divu ekspertu tīklu – BJVP darba grupas cīņai pret organizēto noziedzību (BSTF) un Baltijas jūras reģiona robežkontroles sadarbības konferences (BSRBCC) – ietvaros sasniegto. Ciešāka ikdienas sadarbība, kas balstīta uz daudznozaru pieeju, integritāti un uzticēšanos, uzticību tiesiskumam, kā arī vispārējo izpratni par galvenajiem apdraudējumiem būs Baltijas jūras reģiona tiesībaizsardzības iestāžu ieguvums.

* 1. Prioritārais virziens – “Atbildība”

Ilgtspējīgas attīstības mērķu, kas izvirzīti stratēģiskajā ietvarā “Baltija 2030 Rīcības plāns – Kopīga vīzija”, ieviešana ir atkarīga no atbildīgas pieejas gan nacionālajā, gan reģionālajā līmenī. Atbildība ir daudzšķautņaina – tai piemīt politiskie, administratīvie, apkārtējās vides, ekonomiskie, sociālie, kulturālie un morālie aspekti. BJVP kā reģionālai organizācijai ir dabiski – rūpēties par mūsu kopējo telpu un tās nākotni. Priekšlikumi rīcības plāna un izvirzīto mērķu ieviešanas ietvaram, kas izstrādāti Zviedrijas prezidentūras laikā, kalpos par pamatu jaunajam BJVP ilgtspējīgas attīstības ekspertu grupas mandātam, kas būs jāapstiprina Latvijas prezidentūras laikā.

Atbildīgs patēriņš un ražošana, aprites ekonomika un ar to praktiski saistītie zaļā iepirkuma aspekti būs Latvijas prezidentūras uzmanības centrā kā rīcībpolitika ilgtspējīgas attīstības mērķa sasniegšanai. Reģiona valstis ar dažādu pieredzi un metodēm pilsētu plānošanā apvieno interese par pilsētu viedo pārvaldību. Latvijas prezidentūras VASAB Baltijas jūras reģiona Telpiskās plānošanas un attīstības komitejas ietvaros tiks meklēti risinājumi dažādu tipu pilsētu attīstībai.

Latvijas prezidentūras laikā ANO Vispārējās konvencijas par klimata pārmaiņām ietvaros valstis pieņems lēmumus, kas nepieciešami Parīzes nolīguma efektīvai īstenošanai. Klimata pārmaiņas ir pārrobežu problēma, kas skar vairākas jomas, kuras ir arī BJVP paspārnē – klimata pārmaiņu ierobežošana un pielāgošanās klimata pārmaiņām. Īpaši, konkrētu risinājumu un pasākumu meklēšana ir kopīga atbildība pašvaldību, nacionālā, reģionālā un arī starptautiskā līmenī. Papildus BJVP ir koordinējošā institūcija klimata rīcības jomā ES Baltijas jūras reģiona stratēģijas un tās iniciatīvas “Baltijas jūras reģiona klimata dialoga platforma” ietvaros.

* 1. Prioritārais virziens – “Dialogs”

BJVP dalībvalstīm pieder kopīga vērtība – Baltijas jūras piekraste ar tās īpašo raksturu un katras valsts daudzveidīgo kultūras mantojumu.

Izpratne par kultūras mantojuma nozīmi demokrātiskas, uz likumību un kultūru orientētas sabiedrības attīstībā arvien nostiprinās. Kultūras mantojums spēlē nozīmīgu lomu Baltijas jūras valstu padomes ilgtermiņa prioritāšu īstenošanā – veidojot reģionālo identitāti un nodrošinot ilgtspējīgu izaugsmi.

Kultūras mantojuma jēdziena ietilpība kļūst plašāka. No ekskluzīvas, neaizskaramas vērtības tas arvien vairāk veidojas par sabiedrības ikdienas dzīves telpas sastāvdaļu. Vide, kurā dzīvojam, nav sastingusi, tajā notiek nemitīgas pārmaiņas. Mantojuma sistēmām uz šīm pārmaiņām jāspēj reaģēt. Kultūras mantojuma saglabāšanā vairāk nepieciešams starpdisciplinārs skatījums, kas dod daudz plašāku priekšstatu, nekā tas pierasts, skatoties šaurā objekta un specifiskas nozares redzējumā. Kultūras mantojuma saglabāšanā arvien vairāk jāizmanto mūsu laikmeta sniegtās iespējas. Tāpēc Latvijas prezidentūras ietvaros tiks rosināts ekspertu un citu iesaistīto pušu dialogs par kultūras mantojuma saglabāšanas sistēmām, visjaunāko kultūras mantojumu, kā arī mūsdienu tehnoloģiju dotajām iespējām kultūras mantojuma izzināšanā un saglabāšanā.

* 1. Citi prioritārie virzieni

Vienlaikus ar galvenajām prioritātēm Latvijas prezidentūras BJVP laikā notiks darbs arī citos, ne mazāk svarīgos darba kārtības jautājumos. BJVP ietvaros sekmīgi darbojas dažādu citu nozaru ekspertu darba grupas un sadarbības formāti, kurās Latvijas nozaru speciālisti ir cieši partneri un turpinās aktīvi līdzdarboties arī Latvijas prezidentūras BJVP laikā.

BJVP ekspertu grupā sadarbībai ar riska grupas bērniem, kuras ietvaros tiek īstenotas iniciatīvas bērnu tiesību aizsardzības jomā, strādā Labklājības ministrijas speciālisti. Latvijas prezidentūras BJVP ietvaros tiks turpinātas Zviedrijas prezidentūras laikā iesāktās iniciatīvas visaptverošas un ilgtspējīgas bērnu aizsardzības sistēmas pilnveidošanā. Latvijas prezidentūras ietvaros tiks organizētas divas darba grupas sanāksmes un viens starptautisks seminārs. Latvijas prezidentūras laikā tiks sarīkots arī darba grupas divdesmitgades svinību pasākums.

BJVP jūrlietu ekspertu darba grupas uzdevumos ietilpst Baltijas jūras reģiona starptautiskās konkurētspējas veicināšana, ilgtspējīgas jūrniecības ekonomikas īstenošana. Latvijas prezidentūras ietvaros notiks darba grupas jaunā nosaukuma un mandāta apstiprināšana, paverot iespējas jaunu, inovatīvu sadarbības virzienu attīstībai, zilās izaugsmes stratēģijas īstenošanai, savstarpējai kompetenču attīstībai tīras kuģošanas un piesārņojuma novēršanas jomās. Satiksmes ministrija, būdama BJVP Jūrlietu ekspertu darba grupas dalībniece, Latvijas prezidentūras ietvaros organizēs un vadīs darba grupas sanāksmi.

BJVP sadarbības formāta ietvaros būtiska loma ir sadarbībai zinātnē un izglītībā. Latvija atbalsta kopīgu zinātnes ekselenču jomu attīstību, mobilitātes kāpināšanu augstākajā izglītībā un pētniecībā Baltijas jūras reģionā. Būtisks instruments šo mērķu sasniegšanā ir projekts “Baltijas zinātnes tīkls”, kura mērķis ir līdzsvarot pētnieciskās izcilības līmeni Baltijas jūras reģionā, tādējādi nostiprinot Baltijas jūras reģiona statusu kā inovatīvāko reģionu Eiropā. Izglītības un zinātnes ministrija, sadarbībā ar Latvijas Universitāti un citiem partneriem Latvijas prezidentūras BJVP ietvaros plāno organizēt BJVP zinātnes dienu pasākumus, projekta “Baltijas zinātnes tīkls” noslēguma pasākumu, kā arī BJVP otro zinātnes ministru tikšanos.

Latvijas prezidentūras BJVP ietvaros, iespējams, uzsāks darbu jauna BJVP ekspertu grupa darba un nodarbinātības jautājumos, par kuras mandātu un darba uzdevumiem pašlaik norit aktīvas diskusijas dalībvalstu starpā. Latvijas Labklājības ministrija ir aktīvi iesaistījusies sarunās par jaunveidojamās darba grupas dibināšanas pamatprincipiem.

BJVP sadarbības formātā būtiska nozīme tiek piešķirta reģiona jauniešu sadarbības veicināšanai. Latvijas jaunieši ir aktīvi Baltijas Jūras jauniešu dialoga (*Baltic Sea Youth Dialogue*), BJVP Vasaras universitāšu (*CBSS Summer Universities)* projekta, BJVP Vīzijas grupas jauniešu platformas dalībnieki.

Par tradīciju BJVP ietvaros ir kļuvusi ikgadēja reģiona nevalstisko organizāciju (NVO) foruma rīkošana. Latvijas prezidentūras BJVP ietvaros tiks rīkots šāds forums, kura organizēšanu un darba koordināciju uzņemsies biedrība “Latvijas Pilsoniskā alianse”, kas ir Baltijas jūras reģiona NVO tīkla nacionālais pārstāvis.

Lai noslēgtu Latvijas prezidentūru, tiks izvērtēta iespēja rīkot augsta līmeņa starptautisku konferenci – diskusiju par BJVP nākotnes attīstību, pulcējot BJVP dalībvalstu ārlietu ministrus, citas amatpersonas un ekspertus. Konferences pamattēma saistīsies ar Baltijas jūras reģiona nākotni pēc 2020.gada, balstīsies uz BJVP Vīzijas grupas ziņojumu un Latvijas prezidentūras laikā izstrādātajiem priekšlikumiem tā rekomendāciju ieviešanai.

2. Latvijas prezidentūras vadība, koordinācija un sadarbība ar citām iesaistītajām institūcijām

Atbildīgā struktūrvienība par Latvijas prezidentūras BJVP īstenošanu ir Ārlietu ministrija, kuras uzdevumi ir:

2.1. organizēt un vadīt BJVP vecāko amatpersonu sanāksmes;

2.2. sadarbībā ar citām ministrijām un atbildīgajām institūcijām:

* + 1. īstenot Latvijas prezidentūras prioritāšu izpildi;
    2. rūpēties par prezidentūras darba kalendārā plānoto pasākumu īstenošanu, vajadzības gadījumā izdarot tajā izmaiņas;
    3. nodrošināt Latvijas prezidentūras BJVP publicitāti, iespēju robežās atbalstot citas ministrijas un valsts pārvaldes institūcijas ar Latvijas prezidentūras BJVP vizuālās identitātes materiāliem (Roll-Up stends, bukleti, pildspalvas);
  1. nodrošināt ciešu un regulāru sadarbību ar BJVP sekretariātu Stokholmā;
  2. sadarboties ar citām reģionālajām organizācijām, saskaņojot un koordinējot darbības;
  3. pārstāvēt BJVP prezidentūru dažādos reģionālas nozīmes pasākumos.

Iekšlietu ministrija, Vides aizsardzības un reģionālās attīstības ministrija, Labklājības ministrija, Satiksmes ministrija un citas Latvijas prezidentūras BJVP pasākumos iesaistītās valsts pārvaldes institūcijas savas kompetences ietvaros vadīs BJVP darba grupu sanāksmes un rīkos pasākumus saskaņā ar 3.punktā minēto plānu.

Ministrijas un citas valsts pārvaldes institūcijas savas kompetences ietvaros īstenojamo BJVP prezidentūras prioritāšu ietvaros sadarbojas ar Ārlietu ministriju, kas koordinē Latvijas prezidentūru BJVP. Ārlietu ministrija uztur regulāru kontaktu ar visām valsts institūcijām, kas iesaistītas kādā no BJVP struktūrām un regulāri konsultējas, apmainās ar informāciju, saskaņo Latvijas viedokli.

Latvijas prezidentūras BJVP īstenošanā ievērojamu atbalstu sniegs BJVP sekretariāts Stokholmā, kurš koordinē aktivitātes BJVP darba grupās un citās struktūrvienībās, veic lielu daļu administratīvi tehnisko funkciju, kā arī darbojas saskaņā ar prezidējošās valsts prioritātēm un nostādnēm.

3. Latvijas prezidentūras galvenie pasākumi 2018. – 2019.gadā

|  |  |
| --- | --- |
| 26.-28. augusts,  Mariehamna | Ikgadējā Baltijas jūras parlamentārā konference |
| 14.-16. septembris,  Latvija | Eiropas Kultūras mantojuma dienas |
| 18.-19. septembris,  Rīga | BJVP vecāko amatpersonu komitejas sanāksme Latvijas prezidentūras vadībā |
| 18.-19. septembris,  Rīga | BJVP darba grupas cīņai pret organizēto noziedzību (BSTF) operatīvās plānošanas un koordinācijas sanāksme |
| septembris,  Rīga | BJVP ilgtspējīgas attīstības ekspertu darba grupas (EGSD) sanāksme |
| 3. – 5.oktobris,  Rīga | Baltijas jūras reģiona kultūras mantojuma komitejas sanāksme un starptautiska kultūras mantojuma sistēmām veltīta konference |
| oktobris, Rīga | BJVP darba grupas cīņai pret cilvēktirdzniecību (TF-THB) sanāksme |
| oktobris,  Stokholma | BJVP vecāko amatpersonu komitejas sanāksme Latvijas prezidentūras vadībā/ BJVP sekretariāta 20-gades svinību pasākums |
| oktobris, Rīga | Baltijas jūras valstu sabiedrības drošības stiprināšanas kopienas konference |
| 15.-16. novembris,  Stokholma | Augsta līmeņa konference bērnu tiesību aizsardzības jautājumos |
| 29.-30. novembris,  Rīga | BJVP darba grupas cīņai pret organizēto noziedzību (BSTF) stratēģiskā sanāksme |
| novembris,  Rīga | Zemūdens kultūras mantojuma darba grupas sanāksme |
| novembris,  Rīga | Baltijas jūras reģiona klimata dialoga platformas 9. sanāksme |
| decembris,  Rīga | BJVP vecāko amatpersonu komitejas sanāksme Latvijas prezidentūras vadībā kopā ar Latvijas ārlietu ministra sniegtu pieņemšanu |
| decembris,  Rīga | BJVP ekspertu grupas sadarbībai ar riska grupas bērniem sanāksme (20-gades svinību pasākums) |
| februāris,  Rīga | Baltijas jūras valstu Zinātnes dienas 2019/ BJVP zinātnes ministru sanāksme |
| februāris,  Rīga | Projekta “Baltijas zinātnes tīkls” noslēguma pasākums |
| februāris,  Rīga | BJVP darba grupas cīņai pret cilvēktirdzniecību (TF-THB) sanāksme |
| februāris,  Rīga | Baltijas jūras reģiona konference par cilvēku tirdzniecības krimināllietu ierosināšanu un upuru tiesībām tiesu procesos |
| februāris/marts,  Rīga | BJVP civilās aizsardzības ekspertu tikšanās |
| februāris,  Brisele | BJVP vecāko amatpersonu komitejas sanāksme Latvijas prezidentūras vadībā |
| aprīlis/maijs,  Rīga | Klimata izmaiņu jautājumiem Baltijas jūras reģionā veltīta konference |
| aprīlis,  Rīga | Baltijas jūras reģiona kultūras mantojuma komitejas sanāksme |
| aprīlis, Rīga | Konference par Baltijas jūras reģiona studiju attīstības virzieniem |
| aprīlis,  Rīga | BJVP vecāko amatpersonu komitejas sanāksme Latvijas prezidentūras vadībā |
| maijs, Rīga | BJVP civilās aizsardzības ģenerāldirektoru tikšanās |
| maijs, Rīga | BJVP darba grupas cīņai pret cilvēku tirdzniecību (TF-THB) sanāksme |
| maijs, Rīga | BJVP ilgtspējīgas attīstības ekspertu grupas (EGSD) sanāksme |
| maijs/ jūnijs,  Rīga | Baltijas jūras reģiona nevalstisko organizāciju forums |
| maijs,  Rīga | BJVP vecāko amatpersonu komitejas sanāksme Latvijas prezidentūras vadībā |
| pavasaris,  Rīga | Baltijas reģiona kultūras mantojuma digitalizācijas risinājumiem veltīta konference |
| jūnijs,  Rīga | BJVP vecāko amatpersonu komitejas sanāksme Latvijas prezidentūras vadībā  ar reģiona ekspertu dalību, gatavojoties Latvijas prezidentūras BJVP noslēguma pasākumam |
| jūnijs,  Rīga | Latvijas prezidentūras BJVP noslēguma pasākums – augsta līmeņa sanāksme, veltīta BJVP Vīzijas grupas ziņojuma rekomendāciju izvērtēšanai |

4. Latvijas prezidentūras BJVP finansējums

Prezidentūras rīkotās aktivitātes galvenokārt notiks Latvijā saskaņā ar izstrādāto darba plānu. Pasākumu īstenošanu 2018. gadā paredzēts nodrošināt Ārlietu ministrijas budžeta ietvaros, savukārt 2019. gada pasākumu īstenošanai nepieciešams piešķirt papildus finansējumu.

To darba grupu, sanāksmju un konferenču aktivitātes, kur Latvija būs vadošā valsts, sedz tā valsts pārvaldes institūcija, kura vada attiecīgo pasākumu.

Ārlietu ministrijas plānotie izdevumi Latvijas prezidentūras BJVP nodrošināšanai 2018. un 2019. gadā *(euro)*:

|  |  |  |  |
| --- | --- | --- | --- |
| **Nr.** | **pozīcija** | **2018** | **2019** |
| 1. | Prezentācijas materiāli (bukleti, pildspalvas, reklāmas stendi) | 2 700 |  |
| 2. | BJVP vecāko amatpersonu komiteju sanāksmes Latvijas prezidentūras vadībā | 7 000 | 7 000 |
| 3. | Ārlietu ministra sniegta pieņemšana par godu Latvijas prezidentūrai BJVP | 1 600 |  |
| 4. | BJVP vecāko amatpersonu komitejas sanāksme kopā ar BJVP novērotājvalstīm, atzīmējot BJVP sekretariāta 20-gadi, Stokholmā | 5 500 |  |
| 5. | BJVP vecāko amatpersonu komitejas sanāksme kopā ar Eiropas Komisijas, DG REGIO, EĀDD pārstāvjiem, Briselē |  | 4 000 |
| 6. | Finansiāls atbalsts Baltijas jūras reģiona nevalstisko organizāciju forumam Rīgā |  | 25 000 |
| 7. | BJVP vecāko amatpersonu komitejas sanāksme Latvijas prezidentūras vadībā ar reģiona ekspertu dalību, gatavojoties Latvijas prezidentūras BJVP noslēguma pasākumam |  | 13 000 |
| 8. | Latvijas prezidentūras BJVP noslēguma pasākums – augsta līmeņa sanāksme ar BJVP dalībvalstu ārlietu ministru dalību, veltīta BJVP Vīzijas grupas ziņojuma rekomendāciju izvērtēšanai un BJVP nākotnes redzējumam |  | 62 800 |
|  | **Kopā:** | **16 800** | **111 800** |

Iesniedzējs:

ārlietu ministrs Edgars Rinkēvičs

Vīza:

Ārlietu ministrijas

valsts sekretārs Andrejs Pildegovičs

I.Ozoliņa, 67015979

[inga.ozolina@mfa.gov.lv](mailto:inga.ozolina@mfa.gov.lv)